text: Sommertid koster liv
  22 marts 2013 kl. 10.26
  I næste weekend bliver det sommertid. Det kommer til at koste dyreliv.
  Natten mellem lørdag den 30. og søndag den 31. marts bliver det sommertid.
  Det ved dyrene ikke, så derfor bliver mange dræbt på grund af det ændrede trafikmønster.
  - Morgenens myldretid flyttes en time og kommer dermed i konflikt med morgengryet, hvor mange dyr vandrer. Det medfører erfaringsmæssigt mange trafikdræbte dyr, siger ingeniør Anders Hørkjær Pedersen fra Tønder Kommune.
  På landsplan registrerede Falcks vildtkonsulenter i den første uge efter skiftet til sommertid i 2012 eksempelvis 108 dræbte hjorte.
  Bilister opfordres derfor til at være ekstra opmærksomme og sænke hastigheden i områder, hvor der f.eks. er advarselsskilte, skov eller tæt beplantning, læhegn eller vandløb, der krydser vejen.
  Hvis du rammer et dyr, skal du ringe til Falck på tlf. 70 10 20 30. 
  Falck sørger gratis for, at vildtet bliver fundet og eventuelt aflivet.
  